CELEX: 32017R1199
Language: sl
Date: 2017-07-04 00:00:00
Title: Uredba (EU) 2017/1199 Evropskega parlamenta in Sveta zo dne 4. julija 2017 o spremembi Uredbe (EU) št. 1303/2013 glede posebnih ukrepov za zagotovitev dodatne pomoči državam članicam, ki so jih prizadele naravne nesreče

7.7.2017   
               
               
                  SL
               
               
                  Uradni list Evropske unije
               
               
                  L 176/1
               
            UREDBA (EU) 2017/1199 EVROPSKEGA PARLAMENTA IN SVETA
      zo dne 4. julija 2017
      o spremembi Uredbe (EU) št. 1303/2013 glede posebnih ukrepov za zagotovitev dodatne pomoči državam članicam, ki so jih prizadele naravne nesreče
      EVROPSKI PARLAMENT IN SVET EVROPSKE UNIJE STA –
      ob upoštevanju Pogodbe o delovanju Evropske unije in zlasti člena 177 Pogodbe,
      ob upoštevanju predloga Evropske komisije,
      po posredovanju osnutka zakonodajnega akta nacionalnim parlamentom,
      ob upoštevanju mnenja Evropskega ekonomsko-socialnega odbora (1),
      po posvetovanju z Odborom regij,
      v skladu z rednim zakonodajnim postopkom (2),
      ob upoštevanju naslednjega:
      
                  (1)
               
               
                  Uredba (EU) št. 1303/2013 Evropskega parlamenta in Sveta (3) določa skupna in splošna pravila, ki se uporabljajo za evropske strukturne in investicijske sklade, vključno z Evropskim skladom za regionalni razvoj (ESRR). Da se državam članicam, ki so jih prizadele naravne nesreče, zagotovi dodatna pomoč, bi morala obstajati možnost, da se v operativnem programu uvede posebna prednostna os s stopnjo sofinanciranja do 95 %, in sicer za kritje prednostnih naložb ESRR, kakor so določene v Uredbi (EU) št. 1301/2013 Evropskega parlamenta in Sveta (4).
               
            
                  (2)
               
               
                  Operacije, ki bodo sofinancirane v okviru te posebne prednostne osi za naravne nesreče, bi morale biti namenjene obnovi kot odzivu na večje ali regionalne naravne nesreče, kakor so opredeljene v Uredbi Sveta (ES) št. 2012/2002 (5).
               
            
                  (3)
               
               
                  Za operacije v okviru posebne prednostne osi za naravne nesreče je treba uvesti odstopanje od splošnih pravil v zvezi z začetnim datumom upravičenosti izdatkov glede izdatkov, ki postanejo upravičeni zaradi spremembe programa, da se zagotovi možnost sofinanciranja ukrepov, ki jih sprejmejo organi držav članic neposredno po nastanku nesreče in pred spremembo operativnega programa.
               
            
                  (4)
               
               
                  Da se omogoči upravičenost izdatkov, nastalih in plačanih od datuma, ko se je zgodila naravna nesreča, tudi če je to pred začetkom veljavnosti te uredbe, bi morala imeti ustrezna določba o začetnem datumu upravičenosti izdatkov upravičencev retroaktivni učinek.
               
            
                  (5)
               
               
                  Uredbo (EU) št. 1303/2013 bi bilo zato treba ustrezno spremeniti –
               
            SPREJELA NASLEDNJO UREDBO:
      Člen 1
      Sprememba Uredbe (EU) št. 1303/2013
      V členu 120 Uredbe (EU) št. 1303/2013 se doda naslednji odstavek:
      
         „8.   V okviru operativnega programa se lahko določi posebna prednostna os s stopnjo sofinanciranja do 95 % za podporo operacijam, ki izpolnjujejo vse naslednje pogoje:
         
                     (a)
                  
                  
                     operacije izberejo organi upravljanja kot odziv na večje ali regionalne naravne nesreče, kakor so opredeljene v členu 2(2) in (3) Uredbe Sveta (ES) št. 2012/2002 (*1);
                  
               
                     (b)
                  
                  
                     cilj operacij je obnova kot odziv na naravno nesrečo ter
                  
               
                     (c)
                  
                  
                     operacijam je zagotovljena podpora v okviru prednostne naložbe ESRR.
                  
               Znesek, dodeljen operacijam iz prvega pododstavka, ne presega 5 % skupnih sredstev ESRR v državi članici za programsko obdobje 2014–2020.
         Z odstopanjem od člena 65(9) so izdatki za operacije v okviru te prednostne osi upravičeni od datuma, ko se je naravna nesreča zgodila.
         Če so bili izdatki v zvezi z operacijami iz prvega pododstavka vključeni v zahtevek za plačilo, ki je bil Komisiji predložen pred določitvijo posebne prednostne osi, država članica izvede potrebne prilagoditve pri naslednjem zahtevku za plačilo in po potrebi pri naslednjih računovodskih izkazih, ki se predložijo po sprejetju spremembe programa.
      
      Člen 2
      Začetek veljavnosti in uporaba
      Ta uredba začne veljati dvajseti dan po objavi v Uradnem listu Evropske unije.
      Člen 1 se uporablja od 1. januarja 2014.
      
         Ta uredba je v celoti zavezujoča in se neposredno uporablja v vseh državah članicah.
         V Strasbourgu, 4. julija 2017
         
            
               Za Evropski parlament
            
            
               Predsednik
            
            A. TAJANI
         
         
            
               Za Svet
            
            
               Predsednik
            
            M. MAASIKAS
         
      
      
         (1)  UL C 173, 31.5.2017, str. 38.
      
         (2)  Stališče Evropskega parlamenta z dne 13. junija 2017 (še ni objavljeno v Uradnem listu) in odločitev Sveta z dne 26. junija 2017.
      
         (3)  Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).
      
         (4)  Uredba (EU) št. 1301/2013 Evropskega parlamenta in Sveta z dne 17. decembra 2013 o Evropskem skladu za regionalni razvoj in o posebnih določbah glede cilja „naložbe za rast in delovna mesta“ ter o razveljavitvi Uredbe (ES) št. 1080/2006 (UL L 347, 20.12.2013, str. 289).
      
         (5)  Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (UL L 311, 14.11.2002, str. 3).